ଭୁବନେଶ୍ୱର, ଅକ୍ଟୋବର ୨୮(ଲୋକାଲ ୱାୟାର): ୨୦୧୯ ଲୋକସଭା ନିର୍ବାଚନରେ ବିଜେପି ଓଡ଼ିଶାରେ ୮ଟି ଲୋକସଭା ଆସନ ଜିତିଛି । ୨୦୧୪ରେ ଦଳ ଓଡ଼ିଶାରୁ ଗୋଟିଏ ଲୋକସଭା ଆସନ ଜିତିଥିଲା ।
ଓଡ଼ିଶାକୁ ଏତେ ଗୁରୁତ୍ୱ ପୂର୍ବରୁ କେବେ ମିଳିନଥିଲା । ଦେଶ ସ୍ୱାଧୀନ ହେବା ପରଠାରୁ ପୂର୍ବାଞ୍ଚଳ ରାଜ୍ୟ ଓଡ଼ିଶା କେନ୍ଦ୍ର ଅବହେଳାର ଶିକାର ହୋଇ ଆସିଛି ।
ଆର୍ଥିକ ଅନୁଦାନ ଦେବାରେ ଓଡ଼ିଶାକୁ କେନ୍ଦ୍ରୀୟ ଅବହେଳା ସହ ଗୁରୁତ୍ୱପୂର୍ଣ୍ଣ ପଦବିରେ ଓଡ଼ିଆ ଲୋକଙ୍କ ନିଯୁକ୍ତି କ୍ଷେତ୍ରରେ ଓଡ଼ିଶା ପ୍ରତି ଅବହେଳା ବାରି ହୋଇପଡ଼େ ।
ତେବେ ୨୦୧୪ରେ ନରେନ୍ଦ୍ର ମୋଦି କେନ୍ଦ୍ରରେ କ୍ଷମତାସୀନ ହେବା ପରେ ସ୍ଥିତି ବଦଳିଛି ।
ଅର୍ଥ ମନ୍ତ୍ରାଳୟରେ ବ୍ୟୟ ସଚିବ ଥିବା ଓଡ଼ିଶା (ମୟୁରଭଞ୍ଜ) ଜନ୍ମିତ ଆଇଏଏସ ଅଧିକାରୀ ଗିରିଶ ଚନ୍ଦ୍ର ମୁର୍ମୁଙ୍କୁ ନବଗଠିତ ଜମ୍ମୁ ଓ କାଶ୍ମୀର କେନ୍ଦ୍ର ଶାସିତ ଅଞ୍ଚଳର ଉପରାଜ୍ୟପାଳ ଭାବେ ନିଯୁକ୍ତ କରାଯାଇଛି ।
ଜାତୀୟ ସ୍ତରରେ ଓଡ଼ିଆଙ୍କୁ ଗୁରୁତ୍ୱପୂର୍ଣ୍ଣ ପଦପଦବିରେ ନିଯୁକ୍ତି କ୍ଷେତ୍ରରେ ଏହା ସଦ୍ୟତମ ଉଦାହରଣ । ନରେନ୍ଦ୍ର ମୋଦି ଗୁଜରାଟର ମୁଖ୍ୟମନ୍ତ୍ରୀ ଥିବା ବେଳେ ମୁର୍ମୁ ପ୍ରମୁଖ ସଚିବ ଭାବେ କାମ କରୁଥିଲେ । ତେଣୁ ଭରସାଯୋଗ୍ୟ ମୁର୍ମୁଙ୍କୁ ନବଗଠିତ ଜମ୍ମୁ ଓ କାଶ୍ମୀରର ଉପରାଜ୍ୟପାଳ ଭାବେ ନିଯୁକ୍ତି ମିଳିଛି ।
ଆଉ ଜଣେ ଓଡ଼ିଆ ଅଧିକାରୀ ପ୍ରମୋଦ କୁମାର (ପିକେ) ମିଶ୍ର ପ୍ରଧାନମନ୍ତ୍ରୀ ମୋଦୀ ଗୁଜରାଟର ମୁଖ୍ୟମନ୍ତ୍ରୀ ଥିବା ସମୟରୁ ତାଙ୍କ ଭରସାଯୋଗ୍ୟ ହୋଇ ପାରିଛନ୍ତି ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟରେ ଅତିରିକ୍ତ ପ୍ରମୁଖ ସଚିବ ଥିବା ଏହି ଅଧିକାରୀ ପୂର୍ବତନ ପ୍ରମୁଖ ସଚିବ ନୃପେନ୍ଦ୍ର ମିଶ୍ର ଇସ୍ତଫା ଦେବା ପରେ ପ୍ରମୁଖ ସଚିବ ଭାବେ ନିଯୁକ୍ତ ହୋଇଛନ୍ତି ।
ପ୍ରଧାନମନ୍ତ୍ରୀଙ୍କ କାର୍ଯ୍ୟ ଯୋଜନାରେ ଦିଲ୍ଲୀ ସ୍କୁଲ ଅଫ ଇକୋନମିକ୍ସର ବେଶ ମହତ୍ତ୍ୱ ରହିଛି । ଯାହା ସେପ୍ଟେମ୍ବର ୧୩ରେ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର କାର୍ଯ୍ୟ ବଣ୍ଟନ ତାଲିକାରୁ ସ୍ପଷ୍ଟ ହୋଇଛି ।
ପ୍ରଧାନମନ୍ତ୍ରୀ କାର୍ଯ୍ୟାଳୟର ନିର୍ଦ୍ଦେଶ ଅନୁଯାୟୀ ପିକେ ମିଶ୍ର କ୍ୟାବିନେଟ ସଚିବାଳୟ, ଆଇନ ଓ ନ୍ୟାୟ ମନ୍ତ୍ରାଳୟର ସମସ୍ତ ଗୁରୁତ୍ୱପୂର୍ଣ୍ଣ ମାମଲା ଉପରେ ନଜର ରଖିବେ ।
ଅତିରିକ୍ତ ପ୍ରମୁଖ ସଚିବ ଥିବା ବେଳେ ମଧ୍ୟ ସେ ଏହି ବିଭାଗଗୁଡ଼ିକର ସମସ୍ତ ଦାୟିତ୍ୱ ସମ୍ଭାଳୁଥିଲେ ।
ଏହାବ୍ୟତୀତ ସମସ୍ତ ନୀତିଗତ ନିଷ୍ପତ୍ତି ଓ ଘଟଣାବଳୀକୁ ଦୃଷ୍ଟିରେ ରଖି ନିଆ ଯାଉଥିବା ନିଷ୍ପତ୍ତିଗୁଡ଼ିକ ଉପରେ ହସ୍ତକ୍ଷେପ କରିବା ତାଙ୍କ ଅଧିକାରର ଅନ୍ତର୍ଭୁକ୍ତ ରହିବ ବୋଲି ନିର୍ଦ୍ଦେଶନାମାରେ ଉଲ୍ଲେଖ ରହିଛି ।
ଏହି ସମ୍ବଲପୁର ଜନ୍ମିତ ବ୍ୟକ୍ତି ପ୍ରଧାନମନ୍ତ୍ରୀ ମୋଦିଙ୍କ ଆଖି ଓ କାନ ବୋଲି କୁହା ଯାଇପାରେ ।
ମିଶ୍ରଙ୍କ ପଦୋନ୍ନତିର ମାସକ ପୂର୍ବରୁ ଅଭିଜ୍ଞ ବିଜେପି ନେତା ବିଶ୍ୱଭୂଷଣ ହରିଚନ୍ଦନ ଆନ୍ଧ୍ରପ୍ରଦେଶର ପ୍ରଥମ ପୂର୍ଣ୍ଣକାଳୀନ ରାଜ୍ୟପାଳ ଭାବେ ଶପଥ ଗ୍ରହଣ କରିଥିଲେ । ମୁର୍ମୁଙ୍କ ନିଯୁକ୍ତି ପରେ ଏବେ ତିନି ଜଣ ଓଡ଼ିଆ ଏକ ସମୟରେ ଦେଶର ବିଭିନ୍ନ ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳର ରାଜ୍ୟପାଳ ହେବାର ଗୌରବ ଓଡ଼ିଶାକୁ ମିଳିଛି ।
ସେମାନଙ୍କ ମଧ୍ୟରୁ ଦୁଇ ଜଣ ଆଦିବାସୀ ଅଧ୍ୟୁଷିତ ମୟୂରଭଞ୍ଜର ବାସିନ୍ଦା । ଗିରିଶଙ୍କ ଭଳି ମୟୁରଭଞ୍ଜର ସାନ୍ତାଳ ସଂପ୍ରଦାୟର ଦ୍ରୌପଦୀ ମୁର୍ମୁ ଏବେ ଝାଡ଼ଖଣ୍ଡର ରାଜ୍ୟପାଳ ଅଛନ୍ତି ।
୨୦୧୬ ବିମୁଦ୍ରୀକରଣ ପରେ ସୃଷ୍ଟ ଗୋଳମାଳିଆ ପରିସ୍ଥିତି ସମ୍ଭାଳିବା ଥିବା ଅର୍ଥନୈତିକ ବ୍ୟାପାର ସଚିବ ଶକ୍ତିକାନ୍ତ ଦାସ ଆଉ ଜଣେ ଓଡ଼ିଆ ଅଧିକାରୀ ଭାବେ ଉଚ୍ଚ ପଦବିରେ ନିଯୁକ୍ତ ହୋଇଛନ୍ତି ।
ଉର୍ଜିତ ପଟେଲ ଭାରତୀୟ ରିଜର୍ଭ ବ୍ୟାଙ୍କର ଗଭର୍ଣ୍ଣର ପଦରୁ ଇସ୍ତଫା ଦେବା ପରେ ଶକ୍ତିକାନ୍ତଙ୍କୁ ସେହି ପଦରେ ନିଯୁକ୍ତି ମିଳିଛି ।
ପୂର୍ବତନ ପୁଲିସ ମହାନିର୍ଦ୍ଦେଶକ ପ୍ରକାଶ ମିଶ୍ରଙ୍କୁ ନୂତନ ଗଠିତ କେନ୍ଦ୍ରଶାସିତ ଅଞ୍ଚଳ ଲଦାଖର ଉପରାଜ୍ୟପାଳ ଭାବେ ନିଯୁକ୍ତି ମିଳିବ ବୋଲି ଆକଳନ ହେଉଥିଲା । ହେଲେ ପୂର୍ବତନ ମୁଖ୍ୟ ସୂଚନା କମିଶନର ରାଧାକ୍ରିଷ୍ଣ ମାଥୁରଙ୍କୁ ଏହି ପଦବିରେ ନିଯୁକ୍ତି ମିଳିଥିଲା ।
ତେବେ ନିଜ ପ୍ରଥମ କାର୍ଯ୍ୟକାଳରେ ମୋଦି ସରକାର ପୂର୍ବତନ ପୁଲିସ ମହାନିର୍ଦ୍ଦେଶକ ପ୍ରକାଶ ମିଶ୍ରଙ୍କୁ ସିଆରପିଏଫର ମହାନିର୍ଦ୍ଦେଶକ ଓ ଉତ୍ତରାଖଣ୍ଡ ରାଜ୍ୟପାଳଙ୍କ ପରାମର୍ଶଦାତା ଭାବେ ନିଯୁକ୍ତି ଦେଇଥିଲେ ।
ଓଡ଼ିଆ ଲୋକଙ୍କୁ ଜାତୀୟ ସ୍ତରରେ ଉଚ୍ଚ ପଦବି ମିଳିବାର ଆଉ ଏକ ଉଦାହରଣ ହେଲେ ଜଷ୍ଟିସ ଦୀପକ ମିଶ୍ର । ଅଗଷ୍ଟ ୨୦୧୭ରେ ସେ ସୁପ୍ରିମକୋର୍ଟର ମୁଖ୍ୟ ବିଚାରପତି ନିଯୁକ୍ତ ହୋଇଥିଲେ ।
ଜାତୀୟ ସ୍ତରରେ ଉଚ୍ଚ ପଦପଦବିରେ ନିଯୁକ୍ତ ଆଉ କିଛି ଓଡ଼ିଆ ହେଲେ- ଡଃ ହୃଷିକେଶ ସେନାପତି, ନିର୍ଦ୍ଦେଶକ ନ୍ୟାସନାଲ କାଉନସିଲ ଅଫ ଏଜୁକେଶନାଲ ରିସର୍ଚ୍ଚ ଆଣ୍ଡ ଟ୍ରେନିଂ (ଏନସିଇଆରଟି), ଡଃ ମୃତ୍ୟୁଞ୍ଜୟ ମହାପାତ୍ର, ମହାନିର୍ଦ୍ଦେଶକ ଭାରତୀୟ ପାଣିପାଗ ବିଭାଗ, ଡଃ ସମ୍ବିତ ପାତ୍ର, ଜାତୀୟ ମୁଖପାତ୍ର ବିଜେପି ନନ ଅଫିସିଆଲ ନିର୍ଦ୍ଦେଶକ ଓଏନଜିସି ।
ପୂର୍ବ ୟୁପିଏ ସରକାର ତୁଳନାରେ ମୋଦି ସରକାର ଓଡ଼ିଆମାନଙ୍କୁ ମନ୍ତ୍ରିମଣ୍ଡଳରେ ମଧ୍ୟ ବେଶ ଗୁରୁତ୍ୱପୂର୍ଣ୍ଣ ପଦବି ପ୍ରଦାନ କରିଛି ।
ବିଜେପି ଓଡ଼ିଶାରେ ଗୋଟିଏ ଲୋକସଭା ଆସନ ଜିତିଥିଲେ ମଧ୍ୟ ମୋଦି ଦୁଇ ଜଣଙ୍କୁ ନିଜ ମନ୍ତ୍ରିମଣ୍ଡଳରେ ସ୍ଥାନ ଦେଇଥିଲେ ।
ସେମାନେ ହେଲେ ଏକମାତ୍ର ବିଜେତା ଜୁଏଲ ଓରାମ ଓ ରାଜ୍ୟସଭା ସଦସ୍ୟ ଧର୍ମେନ୍ଦ୍ର ପ୍ରଧାନ ।
ଓରାମଙ୍କୁ ଆଦିବାସୀ ବ୍ୟାପାର ମନ୍ତ୍ରାଳୟର କ୍ୟାବିନେଟ ମନ୍ତ୍ରୀ ନିଯୁକ୍ତ କରାଯାଇଥିବା ବେଳେ ଦଳର ପ୍ରମୁଖ ଦୁଇ ବ୍ୟକ୍ତି ନରେନ୍ଦ୍ର ମୋଦି ଓ ଅମିତ ଶାହାଙ୍କ ଭରସାଯୋଗ୍ୟ ଧର୍ମେନ୍ଦ୍ର ପ୍ରଧାନଙ୍କୁ ପରବର୍ତ୍ତୀ ସମୟରେ କ୍ୟାବିନେଟ ମନ୍ତ୍ରୀ ପାହ୍ୟାକୁ ଉନ୍ନୀତ କରା ଯାଇଥିଲା ।
ମନ୍ତ୍ରିମଣ୍ଡଳର ପ୍ରଥମ ଅଦଳବଦଳରେ ପେଟ୍ରୋଲିୟମ ଓ ପ୍ରାକୃତିକ ଗ୍ୟାସ ମନ୍ତ୍ରାଳୟ ସହିତ ତାଙ୍କୁ ଦକ୍ଷତା ବିକାଶ ମନ୍ତ୍ରାଳୟର ଦାୟିତ୍ୱ ପ୍ରଦାନ କରା ଯାଇଥିଲା ।
ଏନଡିଏ-୨ରେ ଧର୍ମେନ୍ଦ୍ର ନିଜ ସ୍ଥାନ ବଜାୟ ରଖିଥିବା ବେଳେ ବାଲେଶ୍ୱର ସାଂସଦ ପ୍ରତାପ ଷଡ଼ଙ୍ଗୀ ପଶୁପାଳନ, ଦୁଗ୍ଧ ଉତ୍ପାଦନ ଓ ମତ୍ସ୍ୟପାଳନ ତଥା ଏମଏସଏମଇ ବିଭାଗର ରାଷ୍ଟ୍ରମନ୍ତ୍ରୀ ନିଯୁକ୍ତ ହୋଇଛନ୍ତି ।
ଅଣକଂଗ୍ରେସ ସରକାରର ମନ୍ତ୍ରିମଣ୍ଡଳରେ ଓଡିଶା ସବୁବେଳେ ଅଧିକ ଗୁରୁତ୍ୱ ପାଉଥିବା କଥା ଏଥିରୁ ପ୍ରମାଣିତ ହୋଇଛି ।
ମୋଦିଙ୍କ ପ୍ରଧାନମନ୍ତ୍ରୀତ୍ୱ ବେଳେ ଓଡ଼ିଶା ପଦ୍ମ ପୁରସ୍କାର ତାଲିକାରେ ମଧ୍ୟ ପ୍ରମୁଖତା ପାଇଛି ।
ପ୍ରସିଦ୍ଧ ପ୍ରସ୍ତର ଶିଳ୍ପୀ ପଣ୍ଡିତ ରଘୁନାଥ ମହାପାତ୍ରଙ୍କୁ ପଦ୍ମ ବିଭୂଷଣ ପ୍ରଦାନ କରା ଯାଇଥିବା ବେଳେ ତୃଣମୂଳ ସ୍ତରରେ ଅନନ୍ୟ ଉପଲବ୍ଧି ହାସଲ କରିଥିବା ବହୁ ବ୍ୟକ୍ତିଙ୍କୁ ପଦ୍ମଶ୍ରୀ ପ୍ରଦାନ କରାଯାଇଛି ।
ସେମାନଙ୍କ ମଧ୍ୟରେ କୋଶଳୀ ଲୋକକବି ହଳଧର ନାଗ, ସ୍ଥାନୀୟ ଶସ୍ୟ ପ୍ରଜାତିକୁ ସଂରକ୍ଷଣ କରିଥିବା ଆଦିବାସୀ ମହିଳା କମଳା ପୂଜାରୀ, ବସ୍ତିର ପିଲାମାନଙ୍କୁ ମାଗଣା ଶିକ୍ଷାଦାନ ସହ ଏସସିବି ମେଡିକାଲର ଅନେକ ରୋଗୀଙ୍କୁ ରକ୍ତଦାନ କରିଥିବା କଟକର ଚା ଦୋକାନୀ ଡି. ପ୍ରକାଶ ରାଓ, ଜଳସେଚନ ପାଇଁ ନିଜ ଉଦ୍ୟମରେ ତିନି କିଲୋମିଟର ଦୀର୍ଘ କେନାଲ ଖୋଳିଥିବା ଦୈତାରୀ ନାୟକ ସାମିଲ ଅଛନ୍ତି ।
ତୃଣମୂଳସ୍ତରରେ ଅନନ୍ୟ ଉପଲବ୍ଧି ହାସଲ କରିଥିବା ରାଜ୍ୟର ଆହୁରି ଅନେକ ପ୍ରଧାନମନ୍ତ୍ରୀଙ୍କ ମନ କି ବାତ୍ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀଙ୍କ ଠାରୁ ପ୍ରଶଂସା ସାଉଁଟିଛନ୍ତି ।
ଆର୍ଥିକ ଅନୁଦାନ କ୍ଷେତ୍ରରେ ମୋଦୀ ସରକାର ଓଡ଼ିଶା ପ୍ରତି ଉଦାର ମନୋଭାବ ପୋଷଣ କରୁଛନ୍ତି ।
ରେଳ ବଜେଟରେ ରାଜ୍ୟରେ ରେଳବାଇର ବିସ୍ତାର ପାଇଁ ଗତ ତିନିଟି ବଜେଟରେ ୫ ହଜାର କୋଟିରୁ ଅଧିକ ଅନୁଦାନ ମିଳିଛି ।
ୟୁପିଏ ସରକାର ସମୟରେ ଏହି ପରିମାଣ ୧ ହଜାର କୋଟି ଟପି ନଥିଲା ।
ମୋଦି ସରକାର ଓଡ଼ିଶାକୁ ପ୍ରାଧାନ୍ୟ ଦେଉଥିବା କାରଣରୁ ବୋଧହୁଏ ଚଳିତ ଲୋକସଭା ନିର୍ବାଚନରେ ବିଜେପି ୨୧ରୁ ୮ଟି ଆସନ ଜିତି ପାରିଛି ।
This site uses Akismet to reduce spam. Learn how your comment data is processed.
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
